答王載監簿惠詩依韻
作者：馮山
朝代：宋

paragraphs: 梓士多好學，獨君用心苦。
始策萬里足，相期一言遇。
荏苒去歲月，差池晚途路。
清節撓不變，雞鳴任風雨。
一日起仕進，光華照門戶。
謂予嘗遊從，復此再會聚。
清談語言約，老筆文字古。
新詩忽持贈，病目駭觀覩。
蘭芷得遠思，從兹識賢矩。
草木變秋節，悲風襲原鹵。
自可追賦詠，何須倦貧窶。
感慨無俗音，虹蜺俟重吐。